টানা তিনদিন জঙ্গিদের বিরুদ্ধে লড়াই করে অন্য এক পরিচিতি পেলেন অমৃতসর পুলিশের হেড কনস্টেবল অশোক শর্মা। কপিলের দাদা।  
সংবাদমাধ্যমকে তাঁর জঙ্গি মোকাবিলার অভিজ্ঞতার কথা জানিয়েছেন অশোক। তিনি জানান, গত ২ জানুয়ারি বায়ুসেনা ঘাঁটির পিছন দিকে পাহারা দিতে পাঠানো হয় অশোক-সহ ৮০ জন পুলিশকর্মীকে। তাঁদের বলা হয়েছিল, চক্কী নদী পার হয়ে জঙ্গিরা যেন পালিয়ে যেতে না পারে। অশোক বলেছেন, ‘‘রোজ ২০ ঘণ্টা করে ডিউটি করতাম। টানা তিনদিন এইভাবে চলেছে। আমরা জানতাম, জঙ্গিরাও সেনার পোশাক পরে রয়েছে। ফলে খুব সাবধান থাকতে হতো।’’
কপিলের চেয়ে দু’বছরের বড় অশোক। তাঁদের বাবা যতীন্দ্রকুমারও ছিলেন পঞ্জাব পুলিশের কর্মী। দুই ভাইয়ের চেহারার মিল সম্পর্কে অশোকের মন্তব্য, ‘‘আমি তো এখন একটু মোটা হয়ে গিয়েছি। তবে কপিল ওর শো’তে পুলিশ অফিসারদের যতটা মোটা বলে দাবি করে, ততটাও নই!’’ ভাইয়ের সুবাদে বেশ কয়েকজন বলিউড অভিনেতার সঙ্গেও দেখা হয়েছে অশোকের। অশোক জানালেন, সলমনই তাঁর প্রিয় অভিনেতা। আর প্রিয় অভিনেত্রী? অশোকের উত্তর, ‘‘এ রকম প্রশ্ন করবেন না। কিছুদিন আগেই বিয়ে করেছি!’’ শেষপর্যন্ত মুচকি হেসে অবশ্য জানালেন, আলিয়া ভট্ট। 
এরইমধ্যে আজ ফের পঠানকোট হামলার দায় স্বীকার করেছে পাক অধিকৃত কাশ্মীরের জঙ্গিগোষ্ঠীগুলির সংগঠন ‘ইউনাইটেড জিহাদ কাউন্সিল’(ইউজেসি)। এর আগেও তারা একই কাজ করেছিল। গোয়েন্দাদের অনুমান, জইশ-এ-মহম্মদের দিক থেকে নজর ঘোরাতেই ইউজেসি’র এই পদক্ষেপ। এরই মধ্যে, গুরদাসপুরে ভারত-পাক সীমান্তের কাছে আজ হরপ্রীত সিংহ নামে এক ব্যক্তিকে গ্রেফতার করেছে বিএসএফ। অভিযোগ, সেনাবাহিনীর ট্যাঙ্ক এবং বাড়িঘরের ছবি তুলছিল সে।